CELEX ID: 32011R1267
Publication Date: 2011-12-06

Document:
KOMISIJOS ĮGYVENDINIMO REGLAMENTAS (ES) Nr. 1267/2011
2011 m. gruodžio 6 d.
kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 3 dalį ir 38 straipsnio d punktą,
kadangi:
(1)
pagal Komisijos reglamento (EB) Nr. 1235/2008 (2) 10 straipsnį Komisija turi sudaryti kontrolės įstaigų ir kontrolės institucijų, kompetentingų lygiavertiškumo nustatymo tikslais vykdyti kontrolę ir išduoti sertifikatus trečiosiose šalyse, sąrašą ir turi paskelbti tą sąrašą to Reglamento IV priede;
(2)
Komisija išnagrinėjo iki 2009 m. spalio 31 d. gautus prašymus įtraukti į tą sąrašą; buvo nagrinėjami tik pilnai pateikti prašymai. Atitinkamų kontrolės įstaigų ir kontrolės institucijų buvo paprašyta per du mėnesius pateikti papildomos informacijos, kad Komisija galėtų patikrinti, ar jos įvykdė Reglamento (EB) Nr. 1235/2008 11 straipsnio reikalavimus. Į Reglamento (EB) Nr. 1235/2008 IV priedo sąrašą turėtų būti įtrauktos tik tos kontrolės įstaigos ir kontrolės institucijos, kurių atžvilgiu išnagrinėjus visą pateiktą informaciją prieita prie išvados, kad jos minėtus reikalavimus įvykdė;
(3)
dėl didelio kontrolės įstaigų ir kontrolės institucijų prašymų, kuriuos paprašyta papildomai patikslinti, skaičiaus, prašymų vertinimas ir pirmojo sąrašo sudarymas užtruko ilgiau, nei numatyta. Atsižvelgiant į patirtį, valstybėms narėms turėtų būti leidžiama toliau išduoti importo leidimus, tačiau juose turėtų būti nurodyta ilgiausia galiojimo trukmė; valstybėms narėms taip pat turėtų būti suteiktas ilgesnis laikotarpis, per kurį jos gali toliau išduoti tokius leidimus;
(4)
vertinant prašymus gali būti sunku suprasti aplinkybes, kai kontrolės įstaiga ar kontrolės institucija gali būti pašalinta iš sąrašo pagal Reglamento (EB) Nr. 1235/2008 12 straipsnio 2 dalį. Kad ateityje nekiltų sunkumų, tokias aplinkybes būtina išaiškinti. Tačiau dėl šių paaiškinimų kontrolės įstaigoms ar kontrolės institucijoms neturėtų būti nustatyta naujų įsipareigojimų;
(5)
patirtis parodė, kad gali kilti sunkumų interpretuojant pažeidimų, turinčių poveikio produkto ekologiniam statusui, pasekmes. Siekiant ateityje išvengti sunkumų ir paaiškinti Reglamento (EB) Nr. 1235/2008, su pakeitimais, padarytais šiuo reglamentu, ir kitų šiuo metu galiojančių nuostatų dėl ekologiškų produktų importo iš trečiųjų šalių ryšį, vis dėlto yra būtina priminti valstybių narių kontrolės įstaigų arba kontrolės institucijų vykdomas pareigas, susijusias su pagal Reglamento (EB) Nr. 834/2007 33 straipsnio 3 dalį importuojamais reikalavimų neatitinkančiais produktais. Tačiau dėl šių paaiškinimų kontrolės įstaigoms ar kontrolės institucijoms ir valstybėms narėms neturėtų būti nustatyta naujų įsipareigojimų;
(6)
siekiant užtikrinti sklandų perėjimą nuo nacionalinių leidimų sistemos prie kontrolės įstaigų ir kontrolės institucijų, kompetentingų lygiavertiškumo nustatymo tikslais vykdyti kontrolę ir išduoti sertifikatus trečiosiose šalyse, sąrašo, šis reglamentas turėtų būti taikomas nuo 2012 m. liepos 1 d.;
(7)
todėl Reglamentas (EB) Nr. 1235/2008 turėtų būti atitinkamai iš dalies pakeistas;
(8)
šiame reglamente nustatytos priemonės atitinka Ekologinės gamybos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1235/2008 iš dalies keičiamas taip:
1)
12 straipsnio 2 dalis pakeičiama taip:
„2. Pagal Reglamento (EB) Nr. 834/2007 37 straipsnio 2 dalyje nurodytą tvarką kontrolės įstaiga ar kontrolės institucija arba nuoroda į konkrečią produktų kategoriją ar į konkrečią trečiąją šalį, susijusią su ta kontrolės įstaiga ar kontrolės institucija, iš šio reglamento 10 straipsnyje nurodyto sąrašo gali būti pašalinta toliau išvardytais atvejais:
a)
jei jos 1 dalies b punkte nurodytos metinės ataskaitos Komisija negavo iki kovo 31 d.;
b)
jei ji Komisijai laiku nepraneša apie savo techninių dokumentų rinkinio pakeitimus;
c)
jei ji nepateikia Komisijai informacijos tiriant pažeidimo atvejį;
d)
jei ji dėl pastebėtų netikslumų ir pažeidimų nesiima tinkamų taisomųjų priemonių;
e)
jei ji atsisako leisti vykdyti Komisijos reikalaujamą patikrinimą vietoje arba jei patikrinimo vietoje rezultatas yra neigiamas dėl sistemingai netinkamai veikiančių kontrolės priemonių;
f)
bet kuriomis kitomis aplinkybėmis, dėl kurių kyla pavojus, kad vartotojas gali būti suklaidintas dėl kontrolės įstaigos ar kontrolės institucijos patvirtintų produktų tikrojo pobūdžio.
Jei Komisijai pareikalavus kontrolės įstaiga arba kontrolės institucija laiku nesiima tinkamų taisomųjų veiksmų laikotarpiu, kurį Komisija nustato atsižvelgdama į problemos rimtumą (paprastai laikotarpis negali būti trumpesnis nei 30 dienų), Komisija nedelsdama ją pašalina iš sąrašo Reglamento (EB) Nr. 834/2007 37 straipsnio 2 dalyje nurodyta tvarka. Tas sprendimas dėl pašalinimo skelbiamas Europos Sąjungos oficialiajame leidinyje. Pakeistą sąrašą Komisija kuo greičiau paskelbia viešai naudodamasi atitinkamomis techninėmis priemonėmis, įskaitant paskelbimą internete.“;
2)
15 straipsnis pakeičiamas taip:
„15 straipsnis
Reikalavimų neatitinkantys produktai
1. Nepažeidžiant jokių priemonių arba veiksmų, kurių imamasi pagal Reglamento (EB) Nr. 834/2007 30 straipsnį ir (arba) Reglamentą (EB) Nr. 889/2008, Reglamento (EB) Nr. 834/2007 reikalavimų neatitinkantys produktai išleidžiami į laisvą apyvartą Sąjungoje su sąlyga, kad iš etikečių, reklamos ir lydraščių būtų išbrauktos visos nuorodos apie ekologinę gamybą.
2. Nepažeidžiant jokių priemonių arba veiksmų, kurių turi būti imamasi pagal Reglamento (EB) Nr. 834/2007 30 straipsnį, įtarus, kad esama pažeidimų ir neatitikimų, susijusių su pagal Reglamento (EB) Nr. 834/2007 33 straipsnio 3 dalį importuotų produktų atitiktimi tame reglamente išdėstytiems reikalavimams, importuotojas imasi visų būtinų priemonių pagal Reglamento (EB) Nr. 889/2008 91 straipsnio 1 dalį.
Importuotojas ir kontrolės institucija ar kontrolės įstaiga, išdavusi šio reglamento 13 straipsnyje nurodytą patikrinimo sertifikatą, nedelsdami informuoja atitinkamų valstybių narių ir trečiųjų šalių kontrolės įstaigas, kontrolės institucijas ir kompetentingas institucijas, dalyvaujančias ekologinėje aptariamųjų produktų gamyboje, ir prireikus - Komisiją. Kontrolės institucija ar kontrolės įstaiga gali reikalauti, kad produktas nebūtų pateiktas rinkai su nuorodomis į ekologinės gamybos metodą tol, kol ji, remdamasi iš ūkio subjekto arba kitų šaltinių gauta informacija, neįsitikina, kad tai nebekelia abejonių.
3. Nepažeidžiant jokių priemonių arba veiksmų, kurių turi būti imamasi pagal Reglamento (EB) Nr. 834/2007 30 straipsnį, jei valstybės narės arba trečiosios šalies kontrolės institucija ar kontrolės įstaiga turi pagrįstą įtarimą dėl pažeidimų ir neatitikimų, susijusių su pagal Reglamento (EB) Nr. 834/2007 33 straipsnio 3 dalį importuotų produktų atitiktimi tame reglamente išdėstytiems reikalavimams, ji imasi visų būtinų priemonių pagal Reglamento (EB) Nr. 889/2008 91 straipsnio 2 dalį ir nedelsdama informuoja atitinkamų valstybių narių ir trečiųjų šalių kontrolės įstaigas, kontrolės institucijas ir kompetentingas institucijas, dalyvaujančias ekologinėje aptariamųjų produktų gamyboje, ir prireikus - Komisiją.“
3)
19 straipsnis iš dalies keičiamas taip:
a)
1 dalies trečia pastraipa pakeičiama taip:
„Leidimai galioja ne ilgiau kaip 12 mėnesių po jų išdavimo, išskyrus išduotus ilgesniam laikotarpiui iki 2012 m. liepos 1 d.“;
b)
4 dalis pakeičiama taip:
„4. Nuo 2013 m. liepos 1 d. valstybės narės nebeišduoda šio straipsnio 1 dalyje nurodytų leidimų, nebent:
-
aptariamieji importuojami produktai yra prekės, kurių ekologinę gamybą trečiojoje šalyje kontroliavo į sąrašą, sudarytą remiantis 10 straipsniu, neįtraukta kontrolės įstaiga ar kontrolės institucija arba
-
aptariamieji importuojami produktai yra prekės, kurių ekologinę gamybą trečiojoje šalyje kontroliavo į sąrašą, sudarytą remiantis 10 straipsniu, įtraukta kontrolės įstaiga ar kontrolės institucija, bet prekės nepriklauso nei vienai su toje trečiojoje šalyje veiklą vykdančia kontrolės įstaiga ar kontrolės institucija susijusiai IV priede nurodytai produktų kategorijai.“;
c)
5 dalyje data „2013 m. sausio 1 d.“ keičiama data „2014 m. liepos 1 d.“;
4)
IV priedas pakeičiamas šio reglamento priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gruodžio 6 d.

EuroVoc Classification:
Level 1: 100147
100144
100157
Level 2: 100191
100192
100175
100257
100193
100196
Level 3: 2488
13
2735
614
3156
525
All Descriptors: 1644
3191
5696
5953
6268
6790